钦定古今图书集成/理学汇编/学行典/第271卷 > 贺确
## 钦定古今图书集成/理学汇编/学行典/第271卷 > 贺确

按《明外史隐逸传》：“贺确，字存诚，其先陇西人。明初徙
明州，再迁南京。行古而醇，学博而粹。少事举业，试有
司，一不利即弃去，曰：‘是不足以尽吾学也’。遂肆力于
古，自六经子史至天文地理、医卜之书，无不殚究。为
文辞有古气，视一切世事无足当其意者，于势位名
利漠如也。与荐绅为古道交，自视恒欿然，而能忘人”
之势。或语及古今成败，人物贤否，政治得失，则援古
证今，纚纚不倦。学士周叙以其有史才，荐修辽、金、宋
三史，力辞不就。卒，年九十三。有《友菊诗集》八卷。